મહેનતથી અને હવાલાથી (ઑકેઝનલી, દાણચોરીથી) સમાજની સીડીનાં પગથિયાં ચઢીને ઉપલા મધ્યમ વર્ગ સુધી પહોંચનાર અને અપર મિડલ કલાસને તથા શ્રીમંત વર્ગને અલગ પાડતી વેફર જેવી પાતળી રેખા ભૂંસવાની તૈયારી કરનાર એક મલાડિયા વેપારીએ ઈશુનું નવલું વર્ષ ઊજવવા માટે ડિસ્કો હંગામાની સિલ્ક સ્મિથા (સ્મિતા એમ વાંચો)ની ૧૦૦ રૂપિયાની ટિકિટ કઢાવી. ગુજરાતી અખબારોએ આડી પડેલી સિલ્ક સ્મિથાની ઑફ્ફસેટ પ્રિન્ટિંગમાં એવી આકર્ષક (આઈઝેક આઈન્સ્ટિનનો શબ્દ વાપરીએ તો આ આકર્ષક શબ્દ એકદમ સાપેક્ષ અને સબજેક્ટિવ છે) છબી છાપી હતી આ સફળ પણ અશિક્ષિત બીઝનેસમૅન આપણે રહી જઈશું એવી લાહ્યમાં મારતી ટૅક્સીએ મલાડથી ડિસ્કો હંગામામાં પહોંચ્યા. પાંચ કલાક પછી તેઓ બહાર આવ્યા ત્યારે તેમને એક પેલા પિપૂડાવાળા સિંગલ રૂમિયા અને બીજા પેલા ભાયંદરવાળા ડબલ રૂમિયા સંબંધી મળી ગયા.